Տեղեկացրել էինք, որ ԱԺ արտաքին հարաբերությունների հանձնաժողովում աղբահանության վերաբերյալ վարկային ծրագրի քննարկման ժամանակ, որ տեղի ունեցավ մայիսի 5-ին, վանաձորցի պատգամավոր Էդմոն Մարուքյանը հայտարարել էր, որ քաղաքապետը վաճառքի է հանել Վանաձորի 4 աղբատար մեքենաները, յուրաքանչյուրը՝ 1.5 միլիոն դրամով: Ընդ որում՝ ըստ Մարուքյանի տեղեկությունների, այդ մեքենաներից 2-ը ԱՄՆ ՄԶԳ/USAID-ի կողմից են նվիրաբերվել Վանաձոր համայնքին, որոնց վաճառքն արգելված է: «Ո՞վ պետք է առնի այս ապօրինությունների դեմը»,- ասել էր Մարուքյանը: Իսկ ՀՀԿ-ական պատգամավոր Սամվել Ֆարմանյանը հայտարարել էր, թե չի ցանկանում պատասխան տալ ինչ-որ մի ցմփոր քաղաքապետի կեղտերի համար: Տեղեկություններ կան, որ այն կազմակերպությունները՝ «Գուգ-Միք», «Կոմունսերվ» եւ «Վանսան», որոնց պատրաստվում են վաճառել աղբատարները, կապվում են Վանաձորի քաղաքապետի որդու հետ: Մեզ հայտնի դարձավ, որ ՀՀ գլխավոր դատախազությունից Լոռու մարզի դատախազությանը հանձնարարել են զբաղվել խնդրով, եւ հաջորդ օրը քաղաքապետը նամակ է ստացել մարզի դատախազից: Ի վերջո, մայիսի 7-ի ավագանու նիստի օրակարգից աղբատարների վաճառքի հարցը հանվեց եւ երեկ կայացած նիստում այդ հարցն առհասարակ չքննարկվեց: